Ġewwa l-Italja nsibu għadd ta' lokalitajiet bl-isem ta' San Ġorġ. Dwar dan kont ktibt fil-programm tal-Festa tal-Kumitat Festi Esterni tas-sena 2009 u għalhekk ma rridx nirrepeti dak li diġa hemm min qara. Ngħid biss li dawn il-postijiet huma : Castel San Giorgio, Monforte San Giorgio, Porto San Giorgio, San Giorgio A Cremano, San Giorgio A Liri, San Giorgio Albanese , San Giorgio Canavese , San Giorgio Del Sannio, San Giorgio Della Richinvelda, San Giorgio Delle Pertiche, San Giorgio Di Lomellina, San Giorgio Di Mantova, San Giorgio Di Nogaro, San Giorgio Di Pesaro, San Giorgio Di Piano, San Giorgio In Bosco, San Giorgio Ionico, San Giorgio La Molara, San Giorgio Lucano, San Giorgio Monferrato, San Giorgio Morgeto, San Giorgio Piacentino, San Giorgio Scarampi, San Giorgio Su Legnano u Torre San Giorgio. Ftit huma dawk il-postijiet li f'isimhom għandhom lil San Ġorġ u ma jġibux ix-xbiegħa tiegħu fl-arma tagħhom. Naraw ftit liema huma dawk li fl-arma għandhom lil qaddis tagħna. Kull arma minn dawk li ser insemmu dejjem turi lill-qaddis fuq iż-żiemel u jissielet mad-dragun, għajr fejn hemm imsemmi mod ieħor. L-arma ta' Castel San Giorgio fil-provinċja ta' Salerno naraw lil San Ġorġ fuq iż-żiemel u kastell. L-isfond tal-arma huwa maqsum fi tnejn, fuq ċelest u isfel aħmar. Il-komun ta' San Giorgio A Cremano fil-provinċja ta' Napli wkoll għandu l-arma tiegħu bix-xbieha ta' dan il-qaddis, anzi jidher biss il-qaddis fuq iż-żiemel joqtol lid-dragun. L-isfont tal-arma huwa maqsum fi tnejn bil-parti ta' fuq ċelest u dik ta' isfel blu. Post ieħor li għandu l-qaddis kavalier fuq l-arma tiegħu huwa San Giorgio A Liri fil-provinċja ta' Frasinone. Hawnhekk naraw lill-qaddis fuq iż-żiemel fuq sfont blu skur. L-arma ta' San Giorgio Canavese, fil-provincja ta' Turin, turi lill-kavallier fuq iż-­żiemel imma ma jidhirx id-dragun.L-isfont tal-arma huwa aħmar. L-arma ta' San Giorgio Del Sannio fil-provinċja ta' Benevento turi lill-qaddis fuq iż-żiemel jissielet mad-dragun fuq sfont ikħal u art ħamra. Il-komun ta' San Giorgio Della Richinvelda għandu arma li wkoll turi l-ġlieda mad-dragun imma l-isfont huwa abjad u l-art ħadra. Fil-provinċja ta' Pavia insibu l-komun ta' San Giorgio Di Lomellina li għandu l-arma li turi ajkla bil-ġwienaħ miftuħin fil-parti ta' fuq fejn l-isfont huwa dehebi u lill-qaddis fuq iż-żiemel u d-dragun fil-parti ta' isfel fuq sfont blu. San Giorgio Di Mantova, fil-provinċja ta' Mantova għandu l-arma li turi l-San Ġorġ taż-żiemel fuq sfont blu. Fuq sfont blu wkoll imma f' pożizzjoni differenti hija l-arma ta' San Giorgio Di Nogaro fil-provinċja ta' Udine. L-arma ta' San Giorgio Di Pesaro fil-provinċja ta' Urbino turi l-qaddis jissielet ma' draġun aħmar. L-isfont tal-arma huwa isfar. Fil-provinċja ta' Padova insibu San Giorgio In Bosco li għandu l-arma tiegħu b' San Ġorġ fil-qagħda tas-soltu, fuq sfont aħmar u art ħadra u fir-rokna xellugija hemm siġra. L-arma ta' San Giorgio Ionico, fil-provinċja ta' Taranto turi lil San Ġorġ fin-naħa ta' fuq fir-rokna tax-xellug. Il-kumplament tal-arma fiha sfont isfar u fin-nofs tidher stilla. Fuq kull naħa tal-istilla hemm għasfur. Post ieħor fil-provinċja ta' Benevento li għandu l-arma li turi lill-qaddis gwerrier huwa San Giorgio La Molara. Hawnhekk naraw il-qaddis fuq iż-żiemel u d-dragun taħtu bi sfont blu u art ħadra. San Giogio Lucano huwa post fil-provinċja ta' Matera li għandu wkoll l-arma li turi l-qaddis fuq sfont dehebi. San Giorgio Monferrato fil-provinċja ta' Alessandria għandun arma li fuq l-isfont blu u l-art ħadra turi dejjem lil San Ġorġ filwaqt li l-arma ta' San Gorgio Morgeto fil-Calabria turi lill-qaddis fuq sfont kannella ċar. Fil-provinċja ta' Piacenza niltaqgħu mal-comune ta' San Giorgio Piacentino li l-arma tiegħu turi l-qaddis joqtol lid-dragun fuq sfont aħmar u fil-provinċja ta' Milan in sibu l-comune ta' San Giorgion Su Legnano li għandu l-arma bil-qaddis tagħna, fuq sfont blu u art ħadranija u fuq nett hemm il-kelma SOTERA. L-aħħar comune li għandu l-arma li turi lil San Ġorġ huwa dak ta' Torre San Giorgio fil-provinċja ta' Cuneo. Din l-arma hija differenti mill-oħrajn għax hija maqsuma b' mod diagonali b' faxxa kaħla. Fil-parti ta' fuq insibu torri u fil-parti ta' isfel insibu lill-qaddis. B' hekk rajna ftit kemm dan il-qaddis patrun ta' beltna għandu wkoll qima mifruxa madwar il-pajjiz l-aktar qrib tagħna l-Italja. Dann jidher sewwa mill-fatt li fuq l-arem ta' dawn l-ibliet jew irħula kollha dejjem naraw lil dan il-qaddis maħbub. an l-artiklu deher fil-Programm tal-Festa San Ġorġ Martri Qormi, 2014 Għaqda tan-Nar 23 ta' April
San Ġorġ fl-araldika topoloġika Taljana